b'\n_START_ARTICLE_\nPodul medieval din C\xc4\x83n\xc8\x9b\xc4\x83l\xc4\x83re\xc8\x99ti\n_START_PARAGRAPH_\nPodul medieval din C\xc4\x83n\xc8\x9b\xc4\x83l\xc4\x83re\xc8\x99ti este un pod din zid\xc4\x83rie de piatr\xc4\x83 construit \xc3\xaen secolul al XVII-lea \xc3\xaen satul C\xc4\x83n\xc8\x9b\xc4\x83l\xc4\x83re\xc8\x99ti (comuna \xc8\x98tefan cel Mare, jude\xc8\x9bul Vaslui). Podul este situat la limita nordic\xc4\x83 a satului, pe DN15B. Satul nu exista la data construirii podului._NEWLINE_Podul de piatr\xc4\x83 din C\xc4\x83n\xc8\x9b\xc4\x83l\xc4\x83re\xc8\x99ti a fost inclus pe Lista monumentelor istorice din anul 2015 din jude\xc8\x9bul Vaslui la num\xc4\x83rul 246, av\xc3\xa2nd codul de clasificare cod LMI VS-II-m-A-06772.\n_START_SECTION_\nIstoric\n_START_PARAGRAPH_\nPodul medieval de la C\xc4\x83n\xc8\x9b\xc4\x83l\xc4\x83re\xc8\x99ti a fost construit \xc3\xaen anul 1636 de c\xc4\x83tre hatmanul Gavril Coci, fratele domnitorului Vasile Lupu (1634-1653), dup\xc4\x83 cum gl\xc4\x83suie\xc8\x99te pisania amplasat\xc4\x83 pe timpanul podului vestic: "Acestu pod l-au f\xc4\x83cut Gavriil Hatmanul cu cneghina lui Liliana, \xc3\xaen zilele (domniei n.r) fratelui s\xc4\x83u, Ioan-Vasile Voievod la 7144 (1636)"._NEWLINE_\xc3\x8en descrierea c\xc4\x83l\xc4\x83toriei pe care a f\xc4\x83cut-o \xc3\xaen Moldova la jum\xc4\x83tatea secolului al XVIII-lea, diaconul Paul de Alep (\xc3\xaenso\xc8\x9bitor al patriarhului Macariei al Antiohiei) precizeaz\xc4\x83 c\xc4\x83 \xc3\xaen drumul spre Ia\xc8\x99i a trecut peste un pod de piatr\xc4\x83, f\xc4\x83r\xc4\x83 a preciza bine locul. Profesorul Ion Ionescu a identificat acest pod \xc3\xaentre Vaslui \xc8\x99i Sc\xc3\xa2nteia (jude\xc8\x9bul Ia\xc8\x99i), el afirm\xc3\xa2nd c\xc4\x83 ar fi fost construit \xc3\xaen apropierea locului unde \xc8\x98tefan cel Mare s-a luptat cu turcii \xc3\xaen 1475, loc denumit "Podul \xc3\x8enalt"._NEWLINE_Deoarece nu exista atunci un alt pod, el a sus\xc8\x9binut chiar \xc8\x99i tancurile armatelor din cel de-al doilea r\xc4\x83zboi mondial. L\xc4\x83\xc8\x9bimea mic\xc4\x83 a podului a f\xc4\x83cut necesar\xc4\x83 construirea unui nou pod, de\xc8\x99i cel vechi era \xc3\xaenc\xc4\x83 func\xc8\x9bional._NEWLINE_\xc3\x8en anul 1989, Antrepriza Constuc\xc8\x9bii Montaj 2 Ia\xc8\x99i - \xc8\x98antierul Ia\xc8\x99i a construit o variant\xc4\x83 de drum cu un pod nou, la circa 8 m \xc3\xaentre axele celor dou\xc4\x83 poduri. Noul pod are dou\xc4\x83 benzi de circula\xc8\x9bie._NEWLINE_Podul medieval din C\xc4\x83n\xc8\x9b\xc4\x83l\xc4\x83re\xc8\x99ti a intrat \xc3\xaen conservare, fiind considerat monument de arhitectur\xc4\x83 medieval\xc4\x83. L\xc3\xa2ng\xc4\x83 pod a fost amplasat un bust al domnitorului \xc8\x98tefan cel Mare.\n_START_SECTION_\nArhitectura podului\n_START_PARAGRAPH_\nPodul medieval din C\xc4\x83n\xc8\x9b\xc4\x83l\xc4\x83re\xc8\x99ti este construit din gresie fasonat\xc4\x83 \xc8\x99i are o singur\xc4\x83 deschidere, cu o s\xc4\x83geat\xc4\x83 de 4,1 m. Are o l\xc4\x83\xc8\x9bime mic\xc4\x83, de numai 5,50 m.'